KIRJALLINEN KYSYMYS E-2096/99 esittäjä(t): Christos Folias (PPE-DE) komissiolle. Vuosituhannen vaihteen ongelma.



Virallinen lehti nro 280 E , 03/10/2000 s. 0009 - 0010



KIRJALLINEN KYSYMYS E-2096/99 esittäjä(t): Christos Folias (PPE-DE) komissiolle (19. marraskuuta 1999) Aihe: Vuosituhannen vaihteen ongelma Kuten tunnettua, vuosituhannen vaihteen ongelma aiheutuu siitä, että monet tietokonejärjestelmät eivät kykene käsittelemään oikein päivämääriä, jotka ovat myöhäisempiä kuin 31.12.1999, johtuen yleistyneestä käytännöstä kirjoittaa vuosiluku vain kahdella numerolla. Koska tämä ongelma voi vaikuttaa yhteisön toimielinten sisäiseen toimintaan sekä joidenkin yhteisön politiikkojen täytäntöönpanopuitteisiin, kuten sisämarkkinoihin, sähköiseen kaupankäyntiin ja pankkien maksuliikenteeseen, kysyn komissiolta seuraavaa: 1. Mihin tiedotustoimiin ja ennaltaehkäiseviin toimiin Euroopan komissio aikoo ryhtyä vuosituhanteen vaihteen aiheuttaman ongelman suhteen? 2. Miten komissio aikoo tiedottaa asiasta jäsenvaltioiden yksiköille ja mahdollisesti koordinoida niiden toimintaa aloilla, joilla yhteisö on toimivaltainen, sekä tiedottaa ongelmasta yleisölle? Erkki Liikasen komission puolesta antama vastaus (10. tammikuuta 2000) Komissio on julkaissut Europa-palvelimella osoitteessa http://europa.eu.int/comm/y2k/preparation tiivistelmän toimenpiteistä, joihin se on ryhtynyt varmistaakseen oman valmiutensa ja toimintansa jatkumisen. Muiden toimielinten osalta toimielinten välinen tietotekniikkakomitea (CII) jatkaa vuoteen 2000 (Y2K) liittyvien toimien koordinointia varmistaakseen yhteisen tavan käsitellä ongelmaa. Komissio myös järjesti heinäkuussa 1999 jäsenvaltioiden ja pk-yritysten edustajien kanssa symposiumin, jossa käsiteltiin Euroopan yhteisön tietotekniikkajärjestelmien sopeutumista vuoteen 2000 ja euron käyttöönottoon. Yleisesti ottaen Y2K-ongelman ratkaiseminen yhteisössä kuuluu asianomaisille yrityksille ja organisaatioille, joiden edistymistä ongelman käsittelyssä valvovat jäsenvaltioiden viranomaiset. Komissio tunnustaa kuitenkin valtioiden välisen koordinoinnin tarpeen luonteeltaan rajat ylittävien ratkaisevan tärkeiden palvelujen kuten rahoituksen, televiestinnän, energian ja liikenteen osalta, ja se onkin toteuttanut useita toimia näillä aloilla. Yhteisön elinkeinojen ja julkisten viranomaisten edustajille on järjestetty työryhmätapaamisia vuodesta 1997. Huhti- ja syyskuussa 1999 järjestettiin kaksi laajaa työryhmäkokousta, jotka oli tarkoitettu tärkeimpien alojen infrastruktuuripalvelujen tuottajille kaikkialla yhteisössä. Näissä kokouksissa käsiteltiin rajat ylittäviä kysymyksiä ja erityisesti valmiussuunnitelmia. Niiden tulokset ovat luettavissa komission Y2K-verkkosivulla osoitteessa http://www.ispo.cec.be/y2keuro/y2k.htm. Lisäksi Euroopan yhteisön ja Euroopan talousalueen (ETA) kansalliset Y2K-koordinaattorit ovat heinäkuusta 1999 alkaen tavanneet kuukausittain vaihtaakseen tietoja ja ajatuksia siitä, miten ongelman eri puolia olisi käsiteltävä. Erityistä huomiota on kiinnitetty valmiussuunnitelmien koordinointiin jäsenvaltioiden välillä. Komissio on äskettäin julkaissut myös tiedonantoja(1), joissa luodaan katsaus yhteisölle ratkaisevan tärkeiden infrastruktuurialojen tilanteen kehittymiseen vuoden 1999 ensimmäisellä, toisella ja kolmannella neljänneksellä. (1) KOM(1999) 545 lopullinen, KOM(1999) 639 lopullinen, KOM(1999) 651 lopullinen.